ET Euroopa Liidu Teataja C 301/54

10. septembril 2010 esitatud hagi — Justice & Environment versus komisjon

(Kohtuasi T-405/10)

()

2010/C 301/86

Kohtumenetluse keel: inglise

Pooled

Hageja: Justice & Environment (Amsterdam, Madalmaad) (esindaja: advokaat P. Černý)

Kostja: Euroopa Komisjon

Hageja nõuded

— tunnistada vaidlustatud meede (komisjoni otsused 2010/135/EL ning 2010/136/EL ning komisjoni vastus K(2010) 4632) kehtetuks.

Väited ja peamised argumendid

Käesoleva hagiavaldusega palub hageja tühistada komisjoni otsused 2010/135/EL (1) ja 2010/136/EL (2), mis käsitlevad geneetiliselt muundatud kartulist toodetud toidu ja sööda turulelaskmist, ning samuti komisjoni otsus K(2010) 4632, millega lükati tagasi hageja poolt määruse (EÜ) nr 367/2006 (3) IV jaotise alusel esitatud vaie.

Oma hagi põhjenduseks esitab hageja järgmised väited.

Hageja väidab, et komisjon rikkus olulisi menetlusnorme ELTL artikli 263 tähenduses ning direktiivi 2001/18/EÜ (4) artikli 4 lõikest 2 tulenevaid kohustusi, kui ta võttis vastu otsused 2010/135/EL ja 2010/136/EL. Hageja arvates rikuvad vaidlustatud otsused Euroopa Liidu õiguse põhimõtteid, kuna komisjoni riskihindamine oli vastuoluline, komisjon tõlgendas valesti direktiivi 2001/18/EÜ artikli 4 lõiget 2, komisjon ei võtnud täielikult arvesse ning eiras muudetud õigusnorme. Hageja märgib ka, et komisjoni otsus 2010/136/EL rikkus määrust nr 1829/2003/EÜ (5), kui see lasi turule geneetiliselt muundatud kartuli.

Lisaks toob hageja välja, et komisjoni otsus K(2010) 4632 on õigusvastane, kuna see kinnitab kahe komisjoni vaidlustatud eespool viidatud otsuse õigusvastasust seetõttu, et sellega jäeti rahuldamata hageja esitatud vaie. Hageja väidab, et komisjon rikkus korrakohase õigusmõistmise põhimõtet ja oma kohustust nõuetekohaselt hinnata tõendid halduslikus otsustamisprotsessis, kuna ta ei hinnanud nõuetekohaselt hageja vaides esitatud argumente.

(1) Komisjoni 2. märtsi 2010. aasta otsus tärklise amülopektiinkomponendi sisalduse suurendamiseks geneetiliselt muundatud kartuli (Solanum tuberosum L., liin EH92-527-1) turulelaskmise kohta vastavalt Euroopa Parlamendi ja nõukogu direktiivile 2001/18/EÜ (teatavaks tehtud numbri K(2010) 1193 all) (ELT L 53, lk 11).

(2) Komisjoni 2. märtsi 2010. aasta otsus, millega lubatakse vastavalt Euroopa Parlamendi ja nõukogu määrusele (EÜ) nr 1829/2003 lasta turule geneetiliselt muundatud kartulist EH92-527-1 (BPS-25271-9) toodetud sööta ning nimetatud kartuli juhuslik või tehniliselt vältimatu sisaldus toidus ja muudes söödatoodetes (teatavaks tehtud numbri K(2010) 1196 all) (ELT L 53, lk 15).

(3) Euroopa Parlamendi ja nõukogu 6. septembri 2006. aasta määrus (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes (ELT L 264, lk 13).

(4) Euroopa Parlamendi ja nõukogu 12. märtsi 2001. aasta direktiiv 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (ELT L 106, lk 1; ELT eriväljaanne 15/06, lk 77).

(5) Euroopa Parlamendi ja nõukogu määrus 22. septembri 2003. aasta määrus (EÜ) nr 1829/2003 geneetiliselt muundatud toidu ja sööda kohta (ELT L 268, lk 1; ELT eriväljaanne 13/32, lk 432).